Sienitutkijat ovat julkaisseet etsintäkuulutuksen harvinaisen hytymaljakas-sienen (Sarcosoma globosum) löytämiseksi.

Tutkijat kaipaavat havaintoja sienestä sen levinneisyyden selvittämiseksi. Hytymaljakasta löytyy parhaiten kalkkivaikutteisista, paksun sammalpeitteen peittämistä kuusikoista ja lehdoista puronvarsilta ja rinteiltä juuri tähän aikaan vuodesta. Hytymaljakas on silmälläpidettävä laji.

Hytymaljakas on noin nyrkin kokoinen, tynnyrimäinen sieni ja sen malja on hyytelön täyttämä. Aluksi se on pallomainen, mutta myöhemmin siitä tulee sylinteri- tai tynnyrimäinen. Vanhana sieni lysähtää kokoon ja se muuttuu ohueksi, laakeaksi ja epäsäännöllisen poimuiseksi. Sieni on tumman ruskea, korvasienen värinen.

Hytymaljakas ei ole myrkyllinen, mutta se ei ole hyvä ruokasieni.

Tutkijoiden mukaan parasta on ottaa kuva sienestä sen kasvupaikalla ja liittää kuva sitten sieniatlas-havaintolomakkeelle (siirryt toiseen palveluun). Näin asiantuntijat voivat varmistua havainnosta. Sieni pitää jättää kasvamaan.

Sieniatlas (siirryt toiseen palveluun) kerää tietoja sienilajien levinneisyydestä ja kasvupaikoista. Tarkoitus on edistää sienituntemusta ja sieniharrastusta.